Geagte werkgewer,

**COVID-19 ENTSTOF**

Ons verneem dat u dit oorweeg om ons, u werknemers, te verplig om teen COVID-19 ingeënt te word om ons by die onderneming in diens te kan hou. Ons verstaan ook dat u van voorneme is om inenting 'n voorvereiste vir toekomstige indiensneming by die onderneming te maak. Ons wil graag ons mening in hierdie verband uitspreek.

Ons verneem ook dat sommige personeellede bedreig voel deur SARS-CoV2 (die “virus”). Daar is wel risikos vir ouer mense en persone met komorbiditeite. Ons verstaan ook dat die entstowwe aan ons voorgehou is as ‘n manier om van die erge beperkings wat op ons lewens geplaas is ontslae te raak en dat baie mense net wil wegkom van die nagmerrie wat ons lewens versuur.

Daar is egter goeie rede waarom ons nie bevrees hoef te wees nie. Alle virusse verswak mettertyd en die wetenskap bepaal dat COVID-19 mettertyd minder skadelik sal word. COVID-19 is 'n ernstige siekte, maar die realiteit is dat meer as 99% van diegene wat geïnfekteer word dit oorleef. COVID-19 is 'n siekte wat ouer mense in ons samelewing buite verhouding affekteer. Dit is dus makliker om gefokusde beskerming aan diegene te bied wat die ergste blootgestel word. Die Wêreldgesondheidsorganisasie (WGO) stel die gemiddelde sterftesyfer vir geïnfekteerdes op 0,15%, maar vir persone onder 40 is die risiko selfs laer. Alhoewel die entstowwe minder doeltreffend is as wat aanvanklik gehoop is, blyk dit tog dat dit kwesbare mense teen dood en hospitalisasie beskerm. Ons het ook aansienlik verbeterde behandeling vir COVID-19 wat bydra tot hoër oorlewingsyfers.

Entstowwe is nie 'n wondermiddel nie. Ons sal nooit die virus uit ons wêreld kan verwyder nie. Ons weet ook dat die virus onder diere versprei, en dit is waarskynlik deur diere na mense oorgedra. Selfs as dit moontlik sou wees om elke persoon op die planeet in te ent, kan ons nie elke vatbare dier inent nie. Boonop kan ingeëntes besmet raak en die virus aan ander oordra sodat die virus onder die ingeëntes kan versprei.

Die entstowwe is nie goedgekeurde middels in Suid-Afrika nie. Slegs die Pfizer-entstof is onder omstrede omstandighede deur die FDA goedgekeur. In Suid-Afrika geld die magtiging slegs vir 6 maande, en sodra die ramptoestand eindig sal enige inentingsplan vir werknemers teruggetrek moet word.

Volgens die aanvanklike toetse wat gedoen is, was daar in die korttermyn 'n aantal ernstige newe-effekte. Die lys van korttermyn newe-effekte word voortdurend uitgebrei namate ons meer oor die entstowwe leer. ‘n Aantal kommerwekkende verwikkelings het voorgekom. Meer nadelige gebeurtenisse weens die COVID-19 entstowwe is reeds wêreldwyd by regeringsinstellings aangemeld, as die gekombineerde totaal van alle ander entstowwe oor die afgelope 30 jaar. Die piekproteïene wat in reaksie op die mRNA-entstowwe geproduseer word, was veronderstel om in die deltoïedspier te bly, maar lekkasie na ander liggaamsdele is nou waargeneem. Die produksie van piekproteïene in reseptore in die eierstokke en testes (wat nie deur die vervaardigers beoog is nie) kan vrugbaarheid beïnvloed, veral as entstofdosering gereeld plaasvind. Dit moet ondersoek word. Meer voorvalle van hartontsteking kom by jongmense voor as wat verwag is. Geen meting van die langtermynimpak van die entstowwe is gedoen nie. Die vervaardigers van die entstowwe word kwytgeskeld van alle aanspreeklikheid vir die entstowwe, wat beteken dat diegene wat dit afdwing groter aanspreeklikheid dra as daar 'n probleem sou ontstaan.

Ons erken die argumente dat entstowwe reeds vir baie jare bestaan en dat sommige entstowwe verpligtend is om te kan reis. Ons verneem egter dat die mRNA-entstowwe wat in Suid -Afrika gebruik word, nuwe tegnologie is wat nie met vorige entstowwe vergelyk kan word nie (waarvan sommige in die verlede onveilig bevind is). Ons verstaan ook dat, in teenstelling met ander entstowwe wat tans gebruik word, hierdie “lekkende entstowwe” is wat tydens 'n pandemie versprei word.

Verskillende resultate is in lande met hoë inentingsyfers met die entstowwe behaal. Die Amerikaanse CDC het onlangs erken dat immuniteit onder ingeëntes afneem sodat 'n derde toediening binnekort nodig sal wees vir mense wat meer as 8 maande tevore ingeënt is. Ondanks hoë inentingsyfers het die meeste lande nie beperkings op die daaglikse lewe opgehef nie. Selfs met 100% van die bevolking wat ingeënt is, het uitbrake op skepe voorgekom, en daar word aanvaar dat die belangrikste funksie van die entstowwe tans is om beskerming teen ernstige siekte te bied.

Entstowwe was nog nooit 'n voorvereiste vir indiensneming in Suid-Afrika nie. Ons Grondwet (insluitend artikels 9 en 12 van die Grondwet) bied beskerming teen diskriminasie en waarborg die reg op liggaamlike integriteit. Boonop het die howe bevestig dat werkgewers nie die reg het om navraag te doen oor die status van werknemers of voornemende werknemers wat die MI-virus betref nie. MIV/VIGS is 'n baie meer verwoestende siekte as COVID-19, en die beskerming wat MIV/VIGS-pasiënte geniet kan gevolglik met goeie reg ook vir persone geld wat nie teen SARS-COV-2 ingeënt is nie. Regsgeleerdes is eenparig in hul mening dat dit nie wettig sou wees om 'n werknemer se diens op grond van 'n weiering om hul entstofstatus bekend te maak of op grond daarvan dat hy nie ingeënt is, te beëindig nie. Die regering het die versekering gegee dat entstowwe nooit wetlik afgedwing sal word nie. Gevolglik sal die maatskappy homself aan aansienlike aanspreeklikheid blootstel as daar besluit sou word om iets te doen wat nog nooit in Suid-Afrika gedoen is nie.

Ons glo nie dat dit in ooreenstemming is met die demokratiese ideale wat in die Suid-Afrikaanse Grondwet vasgelê is om werknemers te dwing om soewereiniteit oor hul eie liggame prys te gee om hul werk te kan behou nie. Die reg om ons eie besluite oor ons gesondheid en ons liggame te neem, is basiese menseregte wat in die internasionale reg en in ons Grondwet verskans is. Ons glo dat 'n besluit om entstowwe verpligtend te maak 'n verdelende korporatiewe kultuur sal skep en dat dit die vermoë om talent te behou en te werf sal ondermyn.

Dit wil voorkom dat die entstowwe diegene beskerm wat dit geneem het. Ons ingeënte kollegas en kliënte geniet dus beskerming. Selfs al sou dit waar wees dat oningeëntes 'n morele verpligting het om die res van die samelewing te beskerm, is daar geen wetenskaplike grondslag vir verpligte inenting nie, aangesien die entstowwe nie oordrag voorkom nie en ons dus nie COVID-19 kan uitskakel nie. Dit is nie die werkgewer se rol om sedes op die arbeidsmag af te dwing nie.

In die lig van die bogenoemde, wil ons, u ingeënte sowel as nie-ingeënte werknemers, u meedeel dat ons nie ons COVID-19-inentingstatus aan u bekend sal maak nie en dat ons geen stelsel ondersteun wat vereis dat werknemers of voornemende werknemers ingeënt moet word nie. Dit is vir ons onaanvaarbaar in 'n demokrasie met 'n geskiedenis van beheer oor toegang tot werk deur middel van diskriminasie en ons kan nie toelaat dat so 'n kultuur in ons onderneming versprei nie. Daarom doen ons 'n beroep op u om met ons saam te werk om verpligte entstofstelsels te verwerp en 'n inklusiewe kultuur by die onderneming te skep.